आडवाणी रोजाना करेंगे 300 किलोमीटर की यात्रा  
लालकृष्ण आडवाणी अपनी 40 दिनों की इस यात्रा के क्रम में 23 राज्यों और चार संघशासित राज्यों के करीब 100 जिलों में जाएंगे।
भारतीय जनता पार्टी (भाजपा) के वरिष्ठ नेता लालकृष्ण आडवाणी की 11 अक्टूबर को बिहार के छपरा जिले के सिताबदियारा से शुरू होने वाली 'जन चेतना यात्रा' के दौरान प्रतिदिन करीब 300 किलोमीटर की यात्रा करेंगे और हर दिन कम से कम तीन बड़ी जनसभाओं को संबोधित करेंगे।  आडवाणी की रथयात्रा को बिहार के मुख्यमंत्री नीतीश कुमार लोकनायक जयप्रकाश नारायण की जन्मस्थली सिताबदियारा से हरी झंडी दिखाकर रवाना करेंगे। भ्रष्टाचार के खिलाफ होने वाली इस यात्रा के दौरान आडवाणी भ्रष्टाचार, महंगाई, और अत्यधिक गरीबी के मुद्दे तो उठाएंगे ही, साथ ही साथ विदेशों में जमा काला धन वापस लाने जैसे मुद्दों को लेकर भी हमला बोलेंगे।  इस यात्रा के संयोजक रविशंकर प्रसाद ने सोमवार को बताया कि आडवाणी अपनी 40 दिनों की इस यात्रा के क्रम में 23 राज्यों और चार संघशासित राज्यों के करीब 100 जिलों में जाएंगे। उल्लेखनीय है कि इस यात्रा के दौरान आडवाणी दो दिन बिहार में रहेंगे और छह बड़ी जनसभाओं को संबोधित करेंगे।  तय कार्यक्रम के अनुसार छपरा में आयोजित जनसभा में मुख्यमंत्री उपस्थित रहेंगे, तो रथ यात्रा के पहले ही दिन पटना के गांधी मैदान में आयोजित होने वाली जनसभा में जनता दल (युनाइटेड) के केंद्रीय अध्यक्ष शरद यादव लोगों को संबोधित करेंगे।